Luka 5 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 5:1-39\nAgbe loi yɛ naakpɛɛ gbɛ nɔ; klɛŋklɛŋ kaselɔi (1-11)\nAtsa kpitiyelɔ ko (12-16)\nYesu tsa nuu ko ni ekumɔ (17-26)\nYesu tsɛ Levi (27-32)\nAbi ŋmaahilɛ he sane (33-39)\n5 Be ko be ni mɛi ni bua shi lɛ miififia lɛ ni amɛmiibo Nyɔŋmɔ wiemɔ lɛ toi lɛ, no mli lɛ edamɔ Genesaret kpaakpo* lɛ naa.+ 2 Ni ena lɛji enyɔ ni aŋmɔ amɛ kpãa yɛ kpaakpo lɛ naa, shi wolɛi lɛ eshi lɛji lɛ amli ni amɛmiifɔ amɛyai lɛ ahe.+ 3 Eyakwɔ lɛji lɛ ekome ni ji Simon nɔ lɛ, ni ebi lɛ koni etsi lɛlɛ lɛ kɛya nu lɛ hiɛ fioo. Kɛkɛ ni eho eta shi, ni ebɔi mɛi ni bua shi lɛ nitsɔɔmɔ kɛjɛ lɛlɛ lɛ mli. 4 Be ni ekɛ mɛi lɛ kpa wiemɔ lɛ, ekɛɛ Simon akɛ: “Nyɛtsia lɛlɛ lɛ kɛyaa he ni mli kwɔ lɛ, ni nyɛkɛ nyɛyai lɛ awo nu lɛ mli ni nyɛgbe loo.” 5 Shi Simon here nɔ ekɛɛ: “Tsɔɔlɔ, wɔgbo deŋme nyɔɔŋ nɛɛ mli fɛɛ shi wɔnáaa nɔ ko,+ shi yɛ owiemɔ lɛ naa lɛ, mikɛ yai lɛ baawo nu lɛ mli.” 6 Ni be ni amɛfee nakai lɛ, amɛgbe loi babaoo.* Anɔkwa, amɛyai lɛ bɔi gbálamɔ.+ 7 No hewɔ lɛ, amɛfee okadi ko kɛtsɛ amɛnanemɛi wolɛi ni yɔɔ lɛlɛ kroko lɛ mli lɛ akɛ amɛbaye amɛbua amɛ, ni amɛba, ni amɛwo lɛji enyɔ lɛ fɛɛ obɔbɔ, ni no hã lɛji nɛɛ bɔi miimɔ. 8 Be ni Simon Petro na enɛ lɛ, eho egbee Yesu nakutsei anaa ekɛɛ: “Nuŋtsɔ, jee mimasɛi ni oya, ejaakɛ nuu eshafeelɔ ji mi.” 9 Ejaakɛ loi ni amɛgbe lɛ hã lɛ kɛ mɛi ni fata ehe lɛ ahe jɔ̃ amɛhe naakpa, 10 ni nakai nɔŋŋ Yakobo kɛ Yohane, Zebedeo bihii lɛ,+ ni ji mɛi ni kɛ Simon tsuɔ nii lɛ hu ahe jɔ̃ amɛhe naakpa. Shi Yesu kɛɛ Simon akɛ: “Kpa gbeyeishemɔ lɛ. Kɛjɛ be nɛɛ nɔ kɛyaa lɛ, obaahɛ gbɔmɛi ni hiɛ kamɔ.”+ 11 No hewɔ lɛ, amɛkɛ lɛji lɛ bakpeleke, ni amɛshi nɔ fɛɛ nɔ, ni amɛnyiɛ esɛɛ.+ 12 Be kroko be ni eyɔɔ maji lɛ ekome mli lɛ, naa! nuu ko ni kpiti eshwie ehe fɛɛ yɛ jɛmɛ. Be ni ehiŋmɛi gba Yesu nɔ lɛ, ekɛ ehiɛ bu shi ni ekpa lɛ fai ekɛɛ: “Nuŋtsɔ, kɛ́ oosumɔ kome too lɛ, obaanyɛ ohã mihe atse.”+ 13 No hewɔ lɛ, ekpã enine mli eta nuu lɛ he ni ekɛɛ: “Miisumɔ! Ohe atse.” Amrɔ lɛ kpiti lɛ tã yɛ ehe.+ 14 Kɛkɛ ni efã nuu lɛ akɛ ekakɛɛ mɔ ko mɔ ko: “Shi moŋ yaa ni okɛ ohe ayatsɔɔ osɔfo lɛ, ni okɛ afɔle ayahã yɛ ohe ni etse lɛ hewɔ, tamɔ bɔ ni Mose fã lɛ,+ koni no afee odase kɛhã amɛ.”+ 15 Shi ehe sane lɛ tee nɔ egbɛ eshwã, ni mɛi babaoo diɛŋtsɛ baa amɛbabuaa amɛhe naa koni amɛbo lɛ toi, ni agbɛnɛ hu, atsa amɛhelai lɛ.+ 16 Shi lɛ lɛ, bei pii lɛ, eyaa ŋa nɔ he ko ni etse ehe banee eyasɔleɔ. 17 Gbii lɛ eko nɔ be ni etsɔɔ nii lɛ, no mli lɛ, Farisifoi lɛ kɛ Mla lɛ tsɔɔlɔi ni ejɛ akrowai fɛɛ ni yɔɔ Galilea kɛ Yudea kɛ Yerusalem eba lɛ tara jɛmɛ; no mli lɛ, Yehowa* hewalɛ lɛ yɛ enɔ koni ekɛtsa helai.+ 18 Ni naa! hii komɛi tere nuu ko ni ekumɔ yɛ saa nɔ, ni amɛmiitao ni amɛkɛ lɛ aba mli ni amɛkɛ lɛ abaŋmɛ Yesu hiɛ.+ 19 Be ni amɛnáaa gbɛ ni amɛkɛ lɛ aba mli yɛ mɛi ni bua shi lɛ hewɔ lɛ, amɛkwɔ kɛtee tsũ lɛ yiteŋ, ni amɛkpa tsũ lɛ yiteŋ he ko ni amɛkɛ lɛ kɛ esaa lɛ tsɔ jɛmɛ kɛyaŋmɛ mɛi ni yɔɔ Yesu hiɛ tuuntu lɛ ateŋ. 20 Be ni ena amɛhemɔkɛyeli lɛ, ekɛɛ akɛ: “Nuu, akɛ ohe eshai lɛ eke bo.”+ 21 Kɛkɛ ni woloŋmalɔi lɛ kɛ Farisifoi lɛ bɔi susumɔ amɛkɛɛ: “Namɔ ji mɔ nɛɛ ni wieɔ wiemɔi fɔji* nɛɛ? Namɔ baanyɛ ekɛ eshai ake akɛ ja Nyɔŋmɔ pɛ?”+ 22 Shi akɛni Yesu yoo amɛsusumɔ lɛ hewɔ lɛ, ehã amɛ hetoo akɛ: “Mɛni nyɛsusuɔ yɛ nyɛtsuii amli lɛ? 23 Te enɛɛmɛi amli nɔ ni waaa lɛ, ni aaakɛɛ akɛ, ‘Akɛ ohe eshai lɛ eke bo,’ aloo ni aaakɛɛ akɛ, ‘Tee shi ni onyiɛ’? 24 Shi bɔ ni afee ni nyɛná nyɛle akɛ gbɔmɔ Bi lɛ yɛ hegbɛ yɛ shikpɔŋ lɛ nɔ akɛ ekɛ eshai keɔ lɛ—” ekɛɛ mɔ ni ekumɔ lɛ akɛ: “Miikɛɛ bo akɛ, tee shi, wó osaa lɛ, ni oya oshĩa.”+ 25 Kɛkɛ ni ete shi yɛ amɛhiɛ, ewó nɔ ni ekã nɔ lɛ, ni eyiŋ etee eshĩa ni eewo Nyɔŋmɔ hiɛ nyam. 26 Kɛkɛ ni amɛ fɛɛ amɛnaa kpɛ amɛhe, ni amɛbɔi Nyɔŋmɔ hiɛnyamwoo, ni gbeyei mɔmɔ amɛ, ni amɛkɛɛ: “Wɔna naakpɛɛ nii ŋmɛnɛ!” 27 Agbɛnɛ, enɛ sɛɛ lɛ, eje kpo ni ena toohelɔ ko ni atsɛɔ lɛ Levi ni eta toohemɔhe lɛ, ni ekɛɛ lɛ akɛ: “Baatsɔ misɛɛnyiɛlɔ.”+ 28 Ni eshi nɔ fɛɛ nɔ yɛ esɛɛ, ni ete shi ebɔi esɛɛnyiɛmɔ. 29 Kɛkɛ ni Levi ŋmɛ lɛ okpɔlɔ wulu ko yɛ eshĩa lɛ, ni toohelɔi babaoo kɛ mɛi krokomɛi hu kɛ amɛ tara shi yɛ okpɔlɔ he amɛmiiye nii.+ 30 Kɛkɛ ni Farisifoi lɛ kɛ amɛwoloŋmalɔi lɛ bɔi huhuuhuwiemɔ kɛ ekaselɔi lɛ woo amɛkɛɛ: “Mɛni hewɔ nyɛkɛ toohelɔi kɛ eshafeelɔi yeɔ nii ni nyɛkɛ amɛ nuɔ nii lɛ?”+ 31 Ni Yesu here nɔ ekɛɛ amɛ akɛ: “Mɛi ni yɔɔ hewalɛ lɛ, datrɛfonyo he ehiaaa amɛ, shi mɛi ni bɛ hewalɛ lɛ moŋ ehe hiaa.+ 32 Mibaaa jalɔi atsɛmɔ, shi moŋ eshafeelɔi kɛhã tsuitsakemɔ.”+ 33 Amɛkɛɛ lɛ akɛ: “Yohane kaselɔi lɛ fɔɔ ŋmaahilɛ ni amɛsɔleɔ kɛkpaa fai kɛ hiɛdɔɔ, ni nakai nɔŋŋ Farisifoi lɛ feɔ, shi okaselɔi lɛ yeɔ nii ni amɛnuɔ nii.”+ 34 Yesu kɛɛ amɛ akɛ: “Nyɛnyɛŋ nyɛhã ayemforo wu lɛ nanemɛi lɛ ahi ŋmaa be mli ni ayemforo wu lɛ kɛ amɛ yɔɔ lɛ, aloo jeee nakai? 35 Shi gbii baaba ni abaaŋɔ ayemforo wu+ lɛ kɛaaje amɛteŋ kɛya; ni nakai gbii lɛ amli lɛ amɛbaahi ŋmaa.”+ 36 Egba amɛ nɔkwɛmɔnɔ* ko hu akɛ: “Mɔ ko mɔ ko efooo atade hee ekɛtaaa atade momo. Kɛ́ efee nakai lɛ, atade hee lɛ gbaa atade momo lɛ ni atade hee lɛ kɛ atade momo lɛ yeee egbɔ.+ 37 Agbɛnɛ hu, mɔ ko mɔ ko kɛ wain hee wooo wain kotokui* memeji amli. Kɛ́ efee nakai lɛ, wain hee lɛ baahã wain kotokui lɛ ajwara, ni wain lɛ baashwie shi ni wain kotokui lɛ baafite. 38 Shi esa akɛ akɛ wain hee awo wain kotokui* hei amli. 39 Mɔ ko mɔ ko bɛ ni kɛ́ enu wain momo egbe naa lɛ, etaoɔ ehee, ejaakɛ ekɛɔ akɛ, ‘Emomo lɛ hi.’”\n^ Ni ji, Galilea Ŋshɔ lɛ.\n^ Greek sht. ŋm., “amɛsa loi babaoo anaa.”\n^ Loo “wieɔ musubɔɔ wiemɔi.”\n^ Ni ji, kotokui ni akɛ kooloo hewolo fee.